# Ralph P. Boas

Ralph P. Boas (Walla Walla, 8 d'agost de 1912 - Seattle, 25 de juliol de 1992) va ser un matemàtic estatunidenc.

## Vida i Obra

El seu pare era professor d'anglès i el 1924 va ser nomenat professor del Mount Holyoke College, així que Boas va fer els estudis secundaris a Massachusetts, per entrar a la universitat Harvard l 1929. Es va graduar el 1934 i doctorar el 1937: a continuació va obtenir una beca de dos anys per seguir estudis post-doctorals a Princeton, amb Salomon Bochner, i a Cambridge, amb Godfrey Harold Hardy. En retornar, el 1939, va ser nomenat professor ajudant a la universitat Duke i, a partir de 1942, en plena Segona Guerra Mundial, va ser instructor militar a Chapel Hill (Carolina del Nord) i a Harvard. El 1949 va acceptar una plaça de professor titular a la universitat Northwestern que ja no va deixar fins a la seva retirada el 1980. La seva tasca principal a Northwestern va ser reconstruir l'equip de recerca que havia quedat minvat en els anys anteriors i seguir la construcció de la biblioteca de matemàtiques que avui porta el seu nom.
Boas va publicar quasi dos-cents articles científics sobre anàlisi real i anàlisi complexa. També va publicar diferents llibres de text sobre aquests temes.
Boas es qualificava a si mateix com quasi-matemàtic perquè, tot i haver seguit una carrera acadèmica de matemàtic, havia fet moltes altres coses: editor de revistes científiques, traductor del rus, cap de departament universitari i, sobre tot, versificador i humorista. Les seves iniciatives en aquests darrers camps van ser d'allò més esbojarrades, com ho mostren els exemples següents
* amb Frank Smithies, a qui havia conegut durant el seu any a Princeton, va publicar un article sobre la teoria matemàtica de la caça del lleó (1938). L'article, que van fer passar sota l'autoria d'un tal E. S. Pondiczery (personatge inexistent), es va publicar sota el pseudònim de H. Pétard (igualment inexistent).
* uns anys més tard, va anunciar l'enllaç matrimonial de H. Pétard amb Betti Bourbaki, filla del gran matemàtic Nicolas Bourbaki. La participació de noces estava plena de referències velades a conceptes matemàtics.
* el 1940, amb Norbert Wiener i Aurel Wintner, es va inventar una revista, Trivia Mathematica (amb el sots-títol Tot és trivial quan ja saps la demostració), per publicar articles amb títols rocambolescos.
* els anys 1966 i 1970 van aparèixer a la mateixa revista nous articles de H. Pétard A Brief Dictionary of Phrases Used in Mathematical Writing i 5659.
* també amb Smithies, es va dedicar a col·leccionar noms inversemblants de llocs o coses, com Taumatawhakatangihangakoauauotamateaturipukakapikimaungahoronukupokaiwhenuakitanatahu, Llanfairpwllgwyngyllgogerychwyrndrobwllllantysiliogogogoch o Chargogogogmanchargogogchaubunnagungamaug.
* va escriure una gran quantitat de poemes i rodolins sobre els seus col·legues o sobre algun tema matemàtic.

### La participació de noces de Betti Bourbaki
## Referències

* ↑ Mac Lane, 1981, p. 85.
* ↑ Pieronkiewicz, 2018, p. 46.
* ↑ Zelinsky, 2015, p. 405.
* ↑ Gasper, 1993, p. 2.
* ↑ Alexanderson i Mugler, 1995, p. 1.
* ↑ Alexanderson i Mugler, 1995, p. 26.
* ↑ Pieronkiewicz, 2018, p. 47.
* ↑ Pieronkiewicz, 2018, p. 48.
* 1 2 Alexanderson i Mugler, 1995, p. 28.
* ↑ Alexanderson i Mugler, 1995, p. 127.
* ↑ Alexanderson i Mugler, 1995, p. 63.
* ↑ Alexanderson i Mugler, 1995, p. 25.
* ↑ Alexanderson i Mugler, 1995, p. 95, 123, 149, etc..

## Bibliografia

* Alexanderson, Gerald L.; Mugler, Dale H. Lion Hunting & Other Mathematical Pursuits (en anglès). Mathematical Associaton of America, 1995. ISBN 0-88385-323-X.
* Gasper, G. «In Memoriam: Ralph P. Boas, Jr (1912-1992)» (en anglès). Journal of Mathematical Analysis and Applications, Vol. 173, Num. 1, 1993, pàg. 1-2. DOI: 10.1006/jmaa.1993.1048.
* Mac Lane, Saunders «Award for Distinguished Service to Professor Ralph P. Boas, Jr.» (en anglès). The American Mathematical Monthly, Vol. 88, Num. 2, 1981, pàg. 85-86. DOI: 10.1080/00029890.1981.11995199. ISSN: 0002-9890.
* Pieronkiewicz, Barbara «Mathematicians Who Never Were» (en anglès). The Mathematical Intelligencer, Vol. 40, Num. 2, 2018, pàg. 45-49. DOI: 10.1007/s00283-017-9763-5. ISSN: 0343-6993.
* Zelinsky, Daniel. «Ralph P. Boas». A: Stephen F. Kennedy (ed.). A Century of Advancing Mathematics (en anglès). Mathematical Associaton of America, 2015, p. 405-406. ISBN 978-2-88385-588-1.

## Enllaços externs

* O'Connor, John J.; Robertson, Edmund F. «Ralph P. Boas» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Ralph Philip Boas Jr., 1973-1974 MAA President». Mathematical Association of America. Arxivat de l'original el 10 d’agost 2022. [Consulta: 4 juny 2022]. (anglès)